Bundesliga-svensker skal spille i Aalborg Håndbold.

Aalborg Håndbold har mandag indgået aftale med svenske Emil Berggren, der kommer til Nordjylland fra den tyske Bundesliga-klub Bergischer HC, hvor han har spillet de seneste to sæsoner. -Emil er en dygtig tovejs-spiller, der er fysisk stærk og kan dække alle tre pladser i bagkæden. Da vi fik muligheden for at forstærke bagkæden i truppen med ham, valgte vi at slå til. Vi skal spille op mod 30 kampe inden nytår, og det kræver en bred og stærk trup, siger direktør Jan Larsen. Berggreen scorede i 2011-2012 55 mål i 10 Champions League-kampe for sin tidligere klub Sävehof som han vandt tre svenske mesterskaber på stribe med inden han endte i Tyskland. - Jeg glæder mig til at trække i Aalborg Håndbold-trøjen og være med til at spille i toppen af dansk håndbold. Jeg har fået et positivt indtryk af klubben og kender flere af spillerne i forvejen, så jeg glæder mig til at komme i gang, siger Emil Berggren der indtil videre spiller i Aalborg til nytår.